|  |
| --- |
| **Gen. 1:26-27; 2:7; 9:1-6**  **(1 Sam. 31:1-6 – 2 Sam. 1:16)**  **“Moenie dit waag om jou hand te slaan aan God se verteenwoordigers nie!”**  *Andries Burger, Pinetown Gemeente, 03 Maart 2024* |

*Sing:* *Lied 163:1; Lied 407:1,2; Lied 292:1,2; Lied 519:1-4; Lied 582:1-5; “Vrede”*

Wanneer mens oor iets soos genadedood praat moet jy dit altyd baie versigtig doen en met groot deernis want dit sny tot in mense se diepste swaarkry en seer – dalk hulle eie lyding waarvoor hulle net nie meer kans sien nie, of dalk die lyding van iemand anders in hulle lewe.

Ons hoef nie weg te skram om daaroor te praat nie, maar terwyl ons probeer om objektief daarna te kyk, moet ons onthou dat dit vir baie mense diep emosioneel is.

Jy stap nie rof en ongevoelig met jou modderskoene in hierdie onderwerp in nie, jy trek jou skoene uit en loop versigtig omdat jy op die heilige grond van iemand se hart is.

Ek hoop dat dit vanoggend so sal oorkom al gaan ek nie doekies omdraai nie,

en ek hoop dat ons nadenke hieroor en ons napraat hiervan ook toegevou sal wees in begrip en liefde.

Ek wil veral ouers vra om julle kinders te begelei om nie ontsteld te raak hieroor nie – ek maak my taal aspris nie te eenvoudig vanoggend nie.

Voordat ons in sy Woord, die Bybel, kyk wat God se wil hieroor is wil ek eers konteks daaroor gee deur te vertel waarom ek juis vandag hierop fokus.

Dan is dit nodig om dit duidelik te maak oor watter aspek van “genadedood” ons vanoggend fokus, want daar is nogal baie verskillende soorte daarvan.

Ek gaan dan ŉ kort oorsig gee oor wat in die wêreld aan die gang is daaroor voordat ons dan saam kyk wat God se wil is daaroor.

Goed, **waarom wil ek vandag hierop fokus?**

Verlede November was daar ŉ artikel in die Huisgenoot van ŉ dame in George wat net nie meer kans gesien het vir haar stryd teen ernstige velkanker nie, en na ŉ kliniek in Switserland sou reis waar hulle haar dan sou bystaan om te sterf.

Nadat dit gedoen is, was daar in Januarie twee koerantberigte berigte daaroor, en daarvandaan het die soos ŉ veldbrand vlamgevat.

In Februarie alleen was daar in die Netwerk24 persgroep nie minder nie as 24 berigte en briewe, en ek tel nie die duplikate wat in meer as een koerant gepubliseer is nie.

Veral ŉ berig oor 8 dokters se artikel wat hulle in die Suid Afrikaanse Mediese Joernaal gepubliseer het was soos vet op die vuur wat die wiele behoorlik aan die draai gesit het.

Daar is ŉ organisasie “DignitySA” wat later vanjaar wetgewing wil voorstel om “bystanddood” wettig te maak in Suid Afrika, en dié 8 dokters ondersteun dit.

Omdat dit in hulle opinie nie teen die hedendaagse Hippokratiese eed is wat dokters aflê nie,

is dit eties aanvaarbaar dat dokters met pasiënte moet kan saamwerk om hulle dood te maak.

M.a.w. dat doodmaak onder seker omstandighede ŉ wettige behandeling sal wees teen lyding.

Is dit nie ontstellend hoe die norm vir etiek in ons samelewing geskuif het na mense se opinies en nie meer God se Woord nie?

Die meeste reaksie op die berig laat mens jou hande saamslaan...

sowat van opinies, nonsies en totaal wanopvattings van God se wil kan jy jou nie voorstel nie. Selfs verklarings dat dit niks met God te doen het nie...

Amper erger is predikante wat meer oor hulle sienings oor God skryf as oor wat God self in sy Woord openbaar.

Veral twee skrywes was die oorsaak dat ons vanoggend hieroor besin.

Die een was ŉ opmerk dat huishoudings reeds hieroor gesels en dat hulle leiding van die kerk sal verwelkom,

en ŉ ander het opgemerk dat indien die kerk vrae hieroor in die lug laat bly hang, sal gelowiges die sekerheid van hulle binding aan God uit hulle hande laat glip.

Daarom dan ons fokus ons vanoggend op wat God se wil is hieroor.

Voordat ons dit doen is dit nodig om seker te wees **waarvan ons praat**.

En ek wil begin deur te noem waarop ons nie vanoggend fokus nie.

Natuurlik kyk ons nie nou na die staat se roeping om moordenaars vir moord selfs met die doodstraf te straf nie; en ook nie dat die ŉ land homself selfs met oorlog kan verdedig nie.

Ons fokus wel op doodgaan wat ŉ einde maak aan aardse swaarkry en lyding.

Alhoewel daar natuurlik raakvlakke is met mekaar,

fokus ons nie vanoggend oor die afsit van masjiene wat ŉ liggaam kunsmatig aan die lewe hou terwyl die brein geen tekens van lewe meer het nie;

die fokus is ook nie op die staak van behandeling ter wille van genesing om net pyn te behandel en te help met kwaliteit van lewe nie;

laastens fokus ons ook nie vanoggend op selfdood, of selfmoord soos dit lankal genoem is nie,

alhoewel jy waarskynlik sal agterkom dat ons fokus op bystanddood tog baie daarmee oorvleuel.

Waarop ons wel fokus, is “bystanddood”.

Dit is wanneer ŉ dokter ŉ pasiënt help, of bystaan om dood te gaan.

Daar is veral twee maniere –

een is waar die dokter die prosedure verduidelik en die medikasie verskaf maar die pasiënt dit self toedien – dan praat hulle van “dokter-ondersteunde selfmoord”. (PAS – physician assisted suicide.)

Die tweede manier is waar die dokter self die medikasie toedien en dan praat hulle van “dokter-ondersteunde dood”

(PAD – physician assisted death.)

Party lande soos Kanada praat van mediese-ondersteuning-in-dood (MAiD).

Die eerste land wat dit gewettig het was Nederland in 2002 en aanvanklik was dit bedoel vir pasiënte met “ondraaglike lyding”.

Maar as jy eers die besluit geneem het dat doodmaak ŉ soort van behandeling vir lyding is, dan skuif die vraag na wat lyding is en wat ondraaglik is.

Soveel so dat die wet in 2005 verander is om ook meer ondraaglike lyding in te sluit soos om oud wees al is jy nog nie siek of in pyn nie, of gestremdheid of eensaamheid,

self al is jy nog nie eensaam is nie maar die “ondraaglike lyding” het van vrees vir eensaamheid.

Daar is ŉ toenemende tendens van ouer mense wat “ondraaglik ly” van vrees dat hulle alleen sal agterbly as ŉ weduwee of wewenaar en dan word hierdie lyding behandel deur hulle saam dood te maak – op hulle versoek natuurlik.

In 2008 is die wet verder verander dat selfs kinders bo 12 daarvoor kan vra en dat ouers dit nie kan teenstaan nie.

Kanada het dit in 2016 gewettig vir mense met siekte of gestremdheid

of ŉ toestand wat agteruitgang veroorsaak met blywende fisiese of psigiese lyding

wat ondraaglik is en nie verlig kan word onder toestande wat die persoon as aanvaarbaar beskou nie.

Selfs al is daar ander behandeling kan ŉ pasiënt kies om liewer doodgemaak te word omdat daardie behandeling nie vir hulle aanvaarbaar is nie.

Soos ŉ man wat haweloos op straat was,

of ŉ dame wat nie langer wou wag dat daar ŉ hystoestel by haar huis se trappe geïnstalleer word nie.

Daar is tans 10 lande waar dit wettig is –

Nederland, België, Luxemburg, Switserland, Portugal, Spanje, Kanada, Colombië, Ecuador, en Australië.

In meeste van hierdie lande word dit baie min gedoen, maar net in 2022 alleen is

1 125 mense so doodgemaak in Switserland,

2 966 in België,

8 720 in Nederland en

13 241 in Kanada.

Vandat Kanada dit in 2016 gewettig het, het hulle al by die 45 000 mense so doodgemaak.

Dit maak nie meer saak wat die aanvanklike redes was nie,

soos SA se 8 dokters dit voorstel vir “ondraaglike en onoplosbare lyding” sonder te veel lastige toesig.

Maar as doodmaak op aanvraag ŉ aanvaarbare vorm van behandeling word,

dan glip dit geleidelik al verder want wanneer is lyding dan nou ondraaglik,

en wie is ons om te sê een se lyding is nie onhoudbaar verskriklik nie?

Navorsing wys blykbaar dat pyn nie die belangrikste rede is vir mense se aansoeke nie,

maar dat gaan die meeste daaroor dat mense nie hulle selfstandigheid wil verloor nie, of lewensvreugde, of hulle persepsie van waardigheid of dat hulle nie ŉ las wil wees vir ander nie.

In Suid Afrika is bystanddood nog onwettig.

Dit was een keer toegestaan maar die appèl hof het die omgekeer in baie kras woorde.

Wat die toekoms inhou sal ons nog sien en dalk gouer as wat ons besef wanneer DignitySA die hof daarvoor nader.

Maar ŉ land waar moord op ongebore kinders in aborsie so omhels word dink ek dit is ŉ kwessie van tyd...

Maar wag sou iemand kon vra, daar is dalkies een rede wat jy sou dink aanvaarbaar sou wees?

Barmhartigheid. Om in liefde en genade iemand wat regtig bitter swaar ly en vir wie daar regtig menslik gesproke nie meer hoop vir herstel is nie,

met dood van hulle lyding te verlos. (Dit geld natuurlik net vir gelowiges wat in Christus leef...)

En dalkies ook barmhartigheid en genade om mense te verlos van die foltering

van ŉ geliefde wat skaars nog asemhaal sonder enige hoop op herstel, selfs al het hulle nie baie pyn nie.

Soos iemand vra, het ons dan meer barmhartigheid vir troeteldiere as vir mense?

En dit is hiervoor wat ons moet vra wat God wil hê, en nie wat dink ek wil God hê nie,

**wat leer ons uit die Woord van God, uit die Bybel?**

Laat ek net eers opmerk dat dit nie verkeerd is vir gelowiges om na die verlossing van die dood te verlang nie.

Ons lees dit duidelik in Fil. 1:21-23 dat die dood ŉ wins is vir ons wat in Christus glo en in Hom lewe, want om te sterf is verreweg die beste. Ons moet daarom nie wegskram as mense in lyding oor die dood wil praat nie...

(en vergeet nou maar van daardie nonsies dat jy met jou woorde kan lewe of dood spreek... dit is nie wat die Bybel regtig leer nie en dit is arrogant om te dink dat ŉ mens opgewasse is om die dood met ons woorde te beheer...)

Dit bring ons nou by die vraag of ons iemand wat wil doodgaan uit die lewe help?

Daar is twee sulke voorbeelde in die Bybel.

Die eerste is in Rigters 9 waar die bose Israelse koning Abimelek wat die stad van Sigem bestorm en ŉ vrou dan ŉ klip uit ŉ toring op sy kop gooi.

Terwyl hy besig is om dood te gaan vra hy toe sy wapendraer om hom met sy swaard dood te maak en hom die vernedering te spaar dat ŉ vrou hom doodgemaak het.

Die wapendraer vat toe sy swaard en maak Abimelek dood.

Ons kan nie regtig hieruit aflei of mens dit mag doen nie, dat dit gebeur het sê nog nie of dit goed is vir God of nie.

Die tweede voorbeeld is in 1 Sameul 31 waar die Filistyne vir Israeliete verslaan het en hulle aanval toe op Saul toegespits het.

Saul het baie bang geword – dalk omdat hy nie deur ŉ heiden doodgemaak wou word nie, of dalk omdat hy bang was hulle dryf met hom ook die spot soos toe hulle vir Simson gevang het.

In sy vrees vra Saul toe sy wapendraer vir ŉ bystanddood, dat die wapendraer Saul moet doodmaak.

Anders as by Abimelek is Saul se wapendraer te bang om sy hand te slaan aan God se gesalfde koning en hy weier.

Saul val maak homself toe dood deur op sy eie swaard te val en die wapendraer doen dieselfde.

Ook in hierdie geval kan ons nie aflei wat God se wil is nie...

Of so sê mense wat nie verder lees nie...

In 2 Samuel 1 kom ŉ boodskapper van die veldslag af om vir Dawid te vertel van Saul se dood.

Hy vertel vir Dawid dat Saul homself probeer doodmaak het, maar dat homself net baie ernstig gewond het en toe vir die man gevra het om hom asseblief dood te maak.

Omdat die man kon sien dat Saul nie meer lank sou leef nie het hy hom toe doodgemaak en sy kroon en armband vir Dawid gebring.

En Dawid se reaksie?

Hy laat die man doodmaak omdat hy die gesalfde van die Here doodgemaak het.

Selfs al is die dood van God se gesalfde hoe seker en hoe naby, dan lig jy nie jou hand teen God se gesalfde nie.

Dit is duidelik uit Dawid se optrede.

Dit geld nie net vir konings nie, dit geld vir enige en vir elke mens.

Kom ons lees ŉ paar verse uit Genesis.

**Gen. 1:26-27**, *26Toe het God gesê: “Kom Ons maak die mens as ons verteenwoordiger, ons beeld, sodat hy kan heers oor die vis in die see, die voëls in die lug, die mak diere, die wilde diere en al die diere wat op die aarde kruip.” 27God het die mens geskep as sy verteenwoordiger, as beeld van God het Hy die mens geskep, man en vrou het Hy hulle geskep.*

En **ook Gen. 2:7**, *7Die Here God het toe die mens gevorm uit stof van die aarde en lewensasem in sy neus geblaas, sodat die mens 'n lewende wese geword het.*

God het die mens baie anders gemaak as wat Hy die diere gemaak het.

Toe Hy die diere gemaak het (v. 24-25) het Hy net gesê dat die aarde diere moet voortbring;

maar toe Hy die mens wou maak het Hy eers daaroor besin en ons toe na sy beeld geskep, as sy verteenwoordigers.

Geen mens is en word ooit God nie (behalwe Jesus van Nasaret natuurlik)

maar God het ons gemaak na sy beeld, na sy gelykenis.

Dit beteken nie dat ons lywe standbeeldjies van God is nie, maar sy karakter en sy geaardheid is in ons...

Natuurlik nie in volle glorie nie, maar ons is nie net liggaam soos die diere nie want Hy het sy lewensasem in ons geblaas sodat ons ŉ lewende wese geword het.

En Hy gee aan die mens spesifieke opdragte om sy skepping te bewerk en daaroor te heers – in sy plek, as sy verteenwoordigers.

Maar wat het dit nou met bystanddood te make?

Kom ons **lees Gen. 9:1-6,** “1*God het vir Noag en sy seuns geseën en vir hulle gesê: “Wees vrugbaar, word baie en bewoon die aarde.*

*2Al die diere, al die voëls, al die diere wat kruip, en al die vis sal vir julle bang wees en vir julle skrik. Hulle word tot julle beskikking gestel.*

*3Alles wat roer en lewe, sal kos wees vir julle. Naas die groen plante gee Ek dit alles vir julle. 4Julle mag net nie vleis eet met sy lewe in, dit is met sy bloed in nie.*

*5Wanneer julle eie bloed vergiet word, sal Ek daaroor rekenskap eis, want dit is julle lewe: van 'n dier sal Ek rekenskap eis oor die lewe van 'n mens, en van 'n mens sal Ek rekenskap eis oor die lewe van sy medemens.*

*6“Wie die bloed van 'n mens vergiet,* *deur 'n mens sal sy bloed vergiet word. God het die mens gemaak as sy verteenwoordiger.*

God maak die onderskeid tussen mens en dier weer baie duidelik.

Hy stel al die diere tot die mens se beskikking om te gebruik – soos God wat diere doodgemaak het om vir Adam en Eva velklere te maak na die sondeval (3:20) – en hy gee die diere vir die mens as voedsel saam met die plante.

En maak God sy wil baie duidelik oor die doodmaak van ŉ mens.

Lees weer v. 6 maar uit die 2020 vertaling, *6“Hy wat die bloed van 'n mens vergiet,* *deur die mens sal sy bloed vergiet word; want na die beeld van God het Hy die mens gemaak.*

En daar het jy God se wil so duidelik soos daglig en sommer die rede daarvoor ook.

Verstaan jy hoekom God in Exodus 20:13 sê, “Jy mag nie moord pleeg nie”?

Ons mag geen mens dood maak nie want ŉ mens is nie soos diere nie, die mens is na die beeld van God gemaak en Hy het sy lewensasem in elke mens geblaas.

Elke mens is ŉ verteenwoordiger van God en niemand mag God se verteenwoordiger doodmaak.

Bystanddood is duidelik teen God se wil, en Hy sal daarvoor rekenskap eis.

Hier staan ons voor ŉ toets van ons geloof – aanvaar ons God se heerskappy of wil ons Hom bevraagteken en beter weet?

Om barmhartig te wil wees en om te smag na uitkoms, ja selfs te verlang na die uitkoms wat die dood sal bring vir hulle wat in Christus is, is nie verkeerd nie,

dit is juis God se barmhartigheid en genade wat in die mens afgebeeld is.

Maar sy barmhartigheid staan nooit buite sy geregtigheid en sy heiligheid nie.

Ons is sý verteenwoordigers en daarom moet ons sy barmhartigheid uitleef in die lewensriglyne wat Hý gee.

Ons kan nie maar sy grense verskuif soos ons beter as Hy wil weet nie.

As hy bedoel ons mag dit nie doen nie, dan bedoel Hy eintlik dat ons die nie mag doen nie.

Wee enigeen wat sy hand slaan aan die lewe van ŉ een van God verteenwoordigers, en

wee hulle wat dit wil goedpraat en ander so wil mislei.

Ek wil afsluit met ŉ opmerking oor hoe ons wél barmhartigheid kan betoon, al is dit ŉ hele onderwerp op sy eie is.

Dink aan die beeld van ŉ soldaat aan die gevegsfront wat baie swaar kry, honger, nat en koud, dalk gewond en met ŉ geweldige aanslag van die vyand wat aanval.

Hoe sal jy so ŉ soldaat bemoedig?

Sal jy heeltyd met ŉ treurige gesig praat oor hoe swaar dit moet wees (al sou dit heeltemal waar wees)?

Natuurlik nie, jy hom herinner hom aan hoe belangrik sy rol is en hoe trots jy op hom is en hoe wonderlik dit sal wees as die vyand oorwin is.

Is dit nie ook wat ons moet doen met mense wat in die loopgrawe van lyding wegkwyn terwyl hulle God verteenwoordig nie?

Sal ons hulle nie herinner daaraan dat hulle steeds God se verteenwoordigers is en dat hulle deur hulle lyding iets van sy lyding sigbaar maak nie?[[1]](#footnote-1)

Sal ons hulle nie vertel dat hulle volharding in hulle roeping as verteenwoordigers van God ŉ inspirasie is vir baie ander gelowiges nie,

dat hulle lyding meewerk om baie ander voor God buig in erkenning van sy almag nie?

Sal ons nie minder oor die lyding praat en meer oor die heerlikheid wat verseker wag op God se kinders nie?

Sal hulle nie dieselfde bemoediging uit die toekoms put as wat Jesus het in sy lyding nie?

Ons lees dit in Hebr. 12:2,

dat die vreugde wat in die vooruitsig was Hom so bemoedig het dat Hy nie teruggedeins het van die lyding en die skande van die kruis nie.

In Jesaja 43 belowe God dat die stormwaters van die lewe nie een van sy kinders sal wegspoel nie,

en in Psalm 131 nooi Hy ons om by Hom vrede te vind soos ŉ gespeende kindjie by sy moeder – al het ons seer en al verstaan ons nie.

Ons ken sy liefde en sy genade, sy barmhartigheid wat so oorvloedig in Christus is wat self gely het om regtig by ons in ons lyding te wees.

Mag elkeen van ons sy troosvolle arms om ons beleef terwyl ons getrou bly as sy verteenwoordigers – selfs as dit bittere lyding sou inhou.

Net ŉ rukkie nog, dan is dit verby en ons is by Hom – en Hy is by ons...

Kom Here kom gou.

Amen

**Bronnelys:**

**(1) Bybelkommentare:  
Johannes: (1:1)**

* John, An introduction and Commentary – by Colin G Kruse (Tyndale reeks)
* John – by William Hendriksen
* Commentary on the First book of Moses, called Genesis – by Johan Calvin (John King)
* Geschiedenis der Godsopenbaring – het Oude Testament – deur Bakker

**Genesis: (1:26-27; 9:3-4, 6)**

* Genesis, an Introduction and Commentary – by Derek Kidner (Tyndale reeks)
* Genesis 1-11:26 – by Kenneth Matthews (New American Commentary)
* Commentary on the Gospel according to John – by Jon Calvin (William Pringle)

**(2) Woordeboeke**

* The Theological Dictionary of the New Testament – by Kittel, Bromiley, and Friedrich
* Greek-English Lexicon of the New Testament based on Semantic Domains – by Louw, Nida
* Theological Workbook of the Old Testament – by Archer, Harris, and Waltke

**(3) Artikels/Onderhoude/Aanbiedings**

“Decriminalising and legalising medical assistance in dying” South African Medical Journal, Ferbuary 2024, Vol. 114, No 2 by Proff JP van Niekerk, Mariana Kruger, Keymanthri Moodley, Jonny Myers, Dan Ncayiyana, Drrs Paul Cluver, Edwin Hertzog, Johan Snyman

“Dying to Die: Thinking about Euthanasia, Prof Reitze Rodseth, Ratio Christi aanbieding

Lecture by Peter Singer on YouTube

Conversation for John Piper on guidance when receiveing diagnoses of cancer and decision between short better life without treatment, or longer miserable life with treatment

Tim Keller lecture on “What is the reason for life? Why am I living?”

GOSPEL COALITION – Joe Carter – 21 June 2022

<https://www.thegospelcoalition.org/article/9-things-you-should-know-about-physician-assisted-suicide/>

GOSPEL COALITION – Wyatt Graham – 19 December 2022

On Canada’s Expanded MAiD Policy and Its Implications for Christians

<https://www.thegospelcoalition.org/article/assist-death-canada-maid/>

GOSPEL COALITION – Doctors and Ethics

Euthanasia, Living Wills, and Competency

<https://www.thegospelcoalition.org/course/medical-ethics/#euthanasia-living-wills-and-competency>

An Interview with Wesley J. Smith on the Culture of Death and Legalized Suicide

[JUSTIN TAYLOR](https://www.thegospelcoalition.org/profile/justin-taylor/) |  FEBRUARY 20, 2015

<https://www.thegospelcoalition.org/blogs/justin-taylor/an-interview-with-wesley-j-smith-on-the-culture-of-death-and-legalized-suicide/>

**(3) Persberigte en briewe in Netwerk24 se stal**

**Februarie 2024 (24)**

27 Beeld “Dokter: El wens ek kon jou belowe” Vrystater

27 Beeld “Genadedood: Dis jou eie besluit” Dr Piet Bernard, Lynnwood

27 Netwerk24 “Anton van Niekerk: Ons behoort te help waar pyn is”

26 Burger “Waarom dan weerhouding afdwing?” Jan Venter, Krugersdorp

25 Rapport “Los God uit debat oor genadedood” Dr Piet Bernard, Lynwood

24 Burger “Vaar eers in bootjie voor jy oordeel” Johan Pretorius, Ladismith

24 Burger “Dis onvolmaakte dinge wat jou doodmaak” Alta

22 Beeld “Laat elkeen self kies” John Serfontein, Annlin

21 Beeld “Genade deur morfien reeds aktief” Anoniem, Pretoria

20 Volksblad “Verkorting van lewe strook nie met geloof nie” ds Pieter de Jager, Reddersburg

20 Beeld “God gee lewe, net hy kan dit neem” Silna Janse van Rensburg, Kugersdorp

20 Beeld “Laat ŉ ondraaglike lewe eindig” Willem Louw, Bronberg

20 Beeld “Verkorting van lewe dan nie dieselfde as verlenging nie?” Ds Pieter de Jager, Reddersburg

19 Burger “Wee ons as ons dit ligtelik opneem” Fanie le Roux, Parys

18 Rapport “Wat Karel en Carol ons leer oor genadedood”

17 Netwerk24 “Retha Fick: Genadedood verg nog Christelike gesprek” Retha Fick

16 Netwerk24 “Bystanddood: Hoekom is dit tans net die rykes beskore” Jana Breytenbach

16 Netwerk24 “Kommentaar: Medici gee diskoers oor bystanddood”

14 Netwerk24 “8 Vooraanstaande dokters steun bystanddood, DignitySA sa hofsaak” Jana Breytenbach

14 Beeld “Genadedood vier tog sinvolle lewe” Jan Venter, Krugersdorp

13 ? “Staat en kerk sal moet besluit oor genadedood, Jan Venter, Krugersdorp

12 Netwerk24 “Oudpremier van Nederland, vrou sterf saam aan genadedood”

8 Beeld “Genadedood stel vrae aan Kerk” Ds Pieter de Jager, Reddersburg

2 Netwerk24 “Genadedood: Kanada vertraag wysiging aan wet.”

**Januarie 2024 (2)**

25 Netwerk24 “Wie’s Nuus? – ŉ Afspraak met die dood” [CdS]

13 Netwerk24 “Vrou van George kies bystanddood, het vrede in haar hart” Jackie Kruger [CdS]

**Desember 2023 (0)**

Geen gevind in soektog op Netwerk 24

**November 2023 (1)**

30 Huisgenoot “Genade vir ŉ gebreekte lyf: Die vrou wat haar eie bystanddood beplan” Pieter van Zyl   
[Carol de Swart - CdS]

15 Burger “Nie lewe nie, maar ŉ pynlike bestaan” Dr Quarta Du Toit, Kleinmond

**Julie 2023 (1)**

25 Netwerk24 “Alzheimer diagnose: ‘Bystanddood het my lewe gered’” Willem Brümmer

(goedkeuring verkry vir 2017 – vrees vir alzheimer – nou in 2023 steeds gesond)

**Mei 2023 (2)**

13 Netwerk24 “Genadedood nou wettig in Portugal”

9 Netwerk24 “Lewensmoegheid onder bejaardes: Gee dit jou die reg op genadedood?” Sam Carr

**Maart 2023 (1)**

Netwerk24 “Vrou wat haar kinders 16 jaar gelede vermoor, kry genadedood” [Genevieve Lhermitte in België]

1. Kol. 1:24 verstaan in die lig van Fil. 2:30 [↑](#footnote-ref-1)